**ELÄINSUOJIEN ILMOITUSLOMAKKEEN 6045 TÄYTTÖOHJE**

# Yleistä Toiminnan iLMOITUSmenettelystä

Ympäristönsuojelulain (YSL, [527/2014](http://www.finlex.fi/fi/laki/ajantasa/2014/20140527)) mukainen yleinen ilmoitusmenettely on lupamenettelyn kaltainen menettely, joka koskee tiettyjä, vähäisiä ympäristövaikutuksia aiheuttavia toimintoja. Lisäksi eläinsuojia koskee valtioneuvoston asetus ([138/2019](http://www.finlex.fi/fi/laki/alkup/2019/20190138)) eläinsuojien ilmoitusmenettelystä.

Eläinsuojan ilmoituksenvaraisuus perustuu eläinten pitoon eläinsuojassa (ympäristönsuojelulain 115 a § ja lain liite 4). Eläinsuojaksi katsotaan tuotantorakennukset ja ulkotarhauksen säänsuojat tai siihen rinnastettavat rakennelmat. Eläinsuojan toiminnallisia osia ovat mm:

* lannan varastointi, käsittely ja hyödyntäminen
* maitohuoneen ja muiden tilojen pesu- ja jätevesien käsittely ja johtaminen
* jätteiden varastointi, käsittely ja hyödyntäminen
* rehunvalmistus ja varastointi
* jaloittelu, ulkotarhaus ja laiduntaminen.

Ilmoituspäätöksessä huomioidaan ohjeen alussa luetellut eläinsuojan oheistoiminnat samalla alueella, mihin eläinsuojan ympäristövaikutusten voidaan katsoa kohdistuvan. Kauempanakin sijaitsevista etälietesäiliöistä ja etälantaloista tulee antaa hakemuksessa tiedot (lantavaraston sijainti, varastointitilavuus ja rakennusmateriaali) lannan varastointitilavuuden riittävyyden arvioinnin vuoksi. Hakijan tulee ottaa yhteyttä kunnan ympäristönsuojeluviranomaiseen ja tiedustella ympäristöluvan tarpeesta etälantavarastoille.

Yleisessä ilmoitusmenettelyssä viranomainen antaa valituskelpoisen päätöksen toiminnanharjoittajan jättämän ilmoituksen tietojen perusteella. Ilmoitettavat tiedot vastaavat pääpiirteissään ympäristölupahakemuksessa vaadittavia tietoja.

Ilmoitus on jätettävä toimivaltaiselle viranomaiselle viimeistään 120 päivää ennen toiminnan suunniteltua aloittamista. Ilmoituksen käsittelevä viranomainen voi kuitenkin ilmoituksen johdosta tehtävässä päätöksessä sallia toiminnan aloittamisen mainittua määräaikaa aikaisemmin. Jos viranomainen ei ole antanut päätöstä määräajan kuluessa, toiminnan voi siitä huolimatta aloittaa omalla vastuulla. Myöhemmin annettavaa päätöstä on noudatettava mahdollisesta muutoksenhausta huolimatta. Päätöksen noudattamista valvotaan samoin kuin ympäristölupaa.

**Milloin toimintaan sovelletaan ilmoitusmenettelyä?**

Toiminnan voi ilmoittaa, **jos kaikki seuraavat edellytykset täyttyvät**:

* toiminta ei sijaitse tärkeällä tai muulla vedenhankintakäyttöön soveltuvalla pohjavesialueella
* toiminnasta ei saata aiheutua kohtuutonta rasitusta naapurustolle (laki eräistä naapuruussuhteista ([26/1920](http://www.finlex.fi/fi/laki/smur/1920/19200026)) 17 § 1 momentti)
* toiminnasta ei saata aiheutua vesistön pilaantumista eikä kyse ole vesilain ([587/2011](http://www.finlex.fi/fi/laki/ajantasa/2011/20110587)) mukaan luvanvaraisesta hankkeesta
* toiminnan jätevesien johtamisesta ei aiheudu ojan, lähteen tai vesilain 1 luvun 3 §:n 1 momentin 6 kohdassa tarkoitetun noron pilaantumista
* toiminta ei ole osa YSL:n liitteen 1 taulukossa 1 tarkoitettua direktiivilaitoksen toimintaa
* toimintaan ei sovelleta arviointimenettelyä ympäristövaikutusten arviointimenettelystä annetun lain [(252/2017) 3 §:n](https://www.finlex.fi/fi/laki/ajantasa/2017/20170252) 2 momentin perusteella.

**Jos jokin edellä mainituista seikoista ei täyty, toiminnalle on haettava ympäristö­lupa** ([www.ymparisto.fi/luvat → Ympäristölupa → Miten ympäristölupa haetaan – ohjeet ja lomakkeet](http://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistolupa/Miten_ymparistolupa_haetaan__ohjeet_ja_lomakkeet)).

**Jos jokin edellä mainituista seikoista ei täyty, toiminnalle on haettava ympäristö­lupa** ([www.ymparisto.fi/luvat → Ympäristölupa → Miten ympäristölupa haetaan – ohjeet ja lomakkeet](http://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistolupa/Miten_ymparistolupa_haetaan__ohjeet_ja_lomakkeet)).

**Jos jokin edellä mainituista seikoista ei täyty, toiminnalle on haettava ympäristö­lupa** ([www.ymparisto.fi/luvat → Ympäristölupa → Miten ympäristölupa haetaan – ohjeet ja lomakkeet](http://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistolupa/Miten_ymparistolupa_haetaan__ohjeet_ja_lomakkeet)).

**Ilmoituksen tekeminen**

**Jos jokin edellä mainituista seikoista ei täyty, toiminnalle on haettava ympäristö­lupa** ([www.ymparisto.fi/luvat → Ympäristölupa → Miten ympäristölupa haetaan – ohjeet ja lomakkeet](http://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/Ymparistolupa/Miten_ymparistolupa_haetaan__ohjeet_ja_lomakkeet)).

**Ilmoituksen sisältö ja laatiminen**

Ilmoitus tehdään, kun

* kyseessä on uusi toiminta
* olemassa oleva ympäristöluvan saanut toiminta muuttuu olennaisesti
* olemassa olevan toiminnan ympäristölupaa on tarpeen muuttaa
* ilmoituspäätöksen saanut toiminta tai sitä koskevat tiedot muuttuvat tai
* kyseessä on toiminta, jolla ei ole ollut YSL:n mukaista ympäristölupaa tai ilmoituspäätöstä.

Yleisen ilmoitusmenettelyn mukaisen ilmoituksen yksityiskohtaisesta sisällöstä säädetään ympäristönsuojelusta annetun valtioneuvoston asetuksen (ympäristönsuojeluasetus YSA, [713/2014](http://www.finlex.fi/fi/laki/ajantasa/2014/20140713)) 3 ja 4 §:ssä.

Ilmoitus suositellaan tehtäväksi ympäristöhallinnon Word-lomakkeella 6045, joka on saatavissa Internet-sivulta [www.ymparisto.fi/luvat → Ympäristönsuojelulain mukainen yleinen ilmoitusmenettely](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/YSLn_yleinen_ilmoitusmenettely).

Ilmoituksesta on tarvittaessa käytävä ilmi, mihin aineistoon ja laskenta-, tutkimus- tai arviointimenetelmään annetut tiedot perustuvat. Tarvittaessa viranomainen voi pyytää asiasta lisäselvitystä toiminnanharjoittajalta.

Eläinsuojan toimintaan kuuluvien rakennusten (mm. eläinsuojarakennukset, rehu- ja lantavarastot) sijainnit sekä eläinpaikkojen määrät on mietittävä huolella jo ilmoituksen jättövaiheessa. Eläinpaikkatietojen on oltava yhtenevät ilmoituslomakkeessa, eläinsuojan pohjapiirroksessa sekä lantavarastolaskelmissa.

Ilmoituksessa esitettävät tiedot ja liitettävät asiakirjat tulevat yleensä julkisiksi sen jälkeen, kun ilmoitus on tullut vireille viranomaisessa. Hakija voi pyytää yksilöityjen tietojen tai asiakirjojen salaamista, jos ilmoitukseen liittyy viranomaisten toiminnan julkisuudesta annetun lain ([621/1999](http://www.finlex.fi/fi/laki/ajantasa/1999/19990621)) mukaan salassa pidettäviä tietoja. Mahdollisuuksien mukaan nämä on esitettävä erillisessä liitteessä (YSA 3 § 4 momentti). Tällaisia ovat esimerkiksi muiden kuin ilmoittajan henkilötiedot, kuten osoitetiedot. Päätöksen tietojen salaamisesta tekee viranomainen. Suositeltavaa on esittää tiedot sellaisessa muodossa, että ne ovat riittäviä ilmoituksen käsittelemiseksi, mutta eivät edellytä salaamista. Toiminnan päästö- ja tarkkailutiedot sekä ympäristön laatutiedot eivät ole salassa pidettäviä (YSL 210 §).

Ilmoituksen laatijalta edellytetään riittävää asiantuntemusta ilmoituksen laatimiseksi. Vaatimustaso riippuu hankkeen laadusta, laajuudesta ja vaikutusten merkittävyydestä. Hakija voi laatia ilmoituksen itse, mikäli omaa tehtävään riittävän asiantuntemuksen. Ilmoituksen laatiminen voidaan antaa myös toimeksiantona asiantuntevalle henkilölle tai alalla toimivalle konsultille.

Ilmoitukseen liitetään lomakkeen kohdassa 19 vaaditut liitteet.

Ilmoituksen käsittelyä edistävät ja nopeuttavat seuraavat asiat:

* ilmoitus liitteineen sisältää kaikki tarvittavat tiedot ilmoituksenvaraisesta toiminnasta.
* yhteydenotto viranomaiseen tarvittaessa jo etukäteen, sekä
* mahdollisuuksien mukaan jo aiemmin kuin 120 vrk ennen toiminnan suunniteltua aloittamista jätetty ilmoitus.

**Toimivaltainen viranomainen**

Ilmoitus toimitetaan kunnan ympäristönsuojeluviranomaiselle. Viranomaisten toimivaltajaosta on säädetty YSL:n 115 a §:n 3 ja 4 momentissa.

**Ilmoitus on jätettävä kunnan ympäristönsuojeluviranomaiselle viimeistään 120 päivää ennen toiminnan suunniteltua aloittamista.**

Kunnan ympäristönsuojeluviranomainen käsittelee eläinsuojan ilmoituksenvaraisesta toiminnasta tehtävän ilmoituksen, jos se on

a) vähintään 50 ja alle 300 lypsylehmälle, vähintään 100 ja alle 500 lihanaudalle, vähintään 130 ja alle 600 emolehmälle, vähintään 60 hevoselle tai ponille, vähintään 250 uuhelle tai vuohelle, vähintään 100 ja enintään 750 täysikasvuiselle emakolle, vähintään 250 ja enintään 2 000 lihasialle, vähintään 4 000 ja enintään 40 000 munituskanalle tai vähintään 10 000 ja enintään 40 000 broilerille

b) usealle a kohdassa tai YSL:n liitteessä 3 tarkoitetulle eläinlajille, jonka kokonaiseläinyksikkömäärä YSL:n liitteen 3 taulukon 1 eläinyksikkökertoimilla laskettuna on vähintään 250 ja alle 3 000 ja joka ei ole suoraan ilmoituksenvarainen a kohdassa mainitun tuotantoeläimen eläinmäärän perusteella.

Toiminnan ilmoituksenvaraisuuden ja toimivaltaisen lupaviranomaisen määrittämisessä käytettävät eläinyksikkökertoimet löytyvät YSL:n liitteestä 3.

**Taulukko 1. Eläinsuojan luvan- ja ilmoituksenvaraisuus sekä viranomaisten toimivaltarajat**

|  |  |  |  |  |  |
| --- | --- | --- | --- | --- | --- |
|  |  | **Kunnan ympäristön-**  **suojeluviranomainen** |  | **Valtion lupaviranomainen** |  |
|  |  | Ilmoitusmenettely |  | Ympäristölupa |  |
| Eläinlaji | EY-kerroin | Eläinmäärä | EY-summa | Eläinmäärä | EY-summa |
| lypsylehmä | 10,8 | 50 | 540 | vähintään 300 | 3 240 |
| emolehmä | 4,3 | 130 | 559 | vähintään 600 | 2 580 |
| lihanauta, sonni (12–24 kk) | 5,7 | 100 | 570 | vähintään 500 | 2 850 |
| täysikasvuinen emakko | 2,6 | 100 | 260 | yli 750 | 1 950 |
| lihasika | 1,0 | 250 | 250 | yli 2 000 | 2 000 |
| hevonen tai poni |  | 60 |  |  |  |
| uuhi tai vuohi | 0,6 | 250 | 150 |  |  |
| munituskana | 0,07 | 4 000 | 280 | yli 40 000 | 2 800 |
| broileri | 0,03 | 10 000 | 300 | yli 40 000 | 1 200 |
| muu eläinsuoja |  |  | 250 |  | 3 000 |

**Ilmoituksen täydentäminen ja ilmoituspäätös**

Jos ilmoitus on puutteellinen, sitä voi täydentää **yhden kerran** viranomaisen asettamassa määräajassa**. Jos ilmoitusta ei täydennetä asetetussa määräajassa tai ilmoitus on edelleen puutteellinen täydentämisen jälkeen, ilmoitus jätetään tutkimatta eikä toimintaa saa aloittaa (YSL 115 b §).** Toiminnanharjoittaja voi tarvittaessa jättää uuden, edelleen täydennetyn ilmoituksen viranomaiselle, jolloin 120 vuorokauden määräaika alkaa kulua alusta.

Toimivaltainen viranomainen käsittelee riittävät tiedot sisältävän ilmoituksen ja antaa siitä valituskelpoisen päätöksen. Päätöstä on noudatettava mahdollisesta muutoksenhausta huolimatta (YSL 115 d §). Eläinsuojan toimintaa koskeva ilmoitus liitetään päätökseen.

Viranomainen myös ilmoittaa, jos eläinsuoja vaatii ympäristöluvan eikä siihen voida soveltaa ilmoitusmenettelyä. Luvan hakemisen peruste on tällöin ilmoitettava. Tällöin toimintaa ei saa aloittaa ennen kuin haettava ympäristölupa on lainvoimainen tai toiminnalle on myönnetty aloittamislupa (YSL 115 c §, 199 §).

**Miten toimia, jos eläinsuojalla on voimassa oleva ympäristölupa?**

Jos aiemmin ympäristöluvanvarainen eläinsuoja on siirretty ilmoitusmenettelyyn, ympäristölupa jää sellaisenaan voimaan.

Jos lupaa on tarpeen muuttaa toiminnan olennaisen muutoksen perusteella tai YSL:n 89 §:ssä säädetystä syystä, toiminnan muutoksesta on jätettävä ilmoitus ja asiassa annettava ilmoituspäätös korvaa voimassa olevan ympäristöluvan.

YSL:n liitteen 4 mukaisia toimintoja koskevien lupien valvonta siirtyy ilmoituksenvaraisen toiminnan valvontaviranomaisille 1.1.2020 lukien.

**Käsittelymaksu**

Ilmoituksen käsittelystä kunnan ympäristönsuojeluviranomaisessa peritään maksu, jonka perusteet määrätään kunnan hyväksymässä taksassa.

# Ilmoituslomakkeen 6045 täyttäminen

(Otsikot viittaavat vastaavaan kohtaan lomakkeessa).

Eläinsuojia koskeva ilmoituslomake 6045 on saatavilla Word-muodossa (ks. [www.ymparisto.fi/luvat → Ympäristönsuojelulain mukainen yleinen ilmoitusmenettely](https://www.ymparisto.fi/fi-FI/Asiointi_luvat_ja_ymparistovaikutusten_arviointi/Luvat_ilmoitukset_ja_rekisterointi/YSLn_yleinen_ilmoitusmenettely)). Ilmoitusta täytettäessä teksti kirjoitetaan harmaisiin täyttökenttiin.

Jos lomakkeen tietoja halutaan tarkentaa tai antaa muita kuin lomakkeessa kysyttyjä tietoja, ne esitetään erillisellä liitteellä. Tällöin valitaan kyseisen asiakohdan viimeinen kohta ja merkitään liitteen numero.

**1. Toiminta, jota ilmoitus koskee**

Toiminnanharjoittajan tulee huolehtia siitä, että hänellä on ajantasainen lupa- tai ilmoituspäätös eläinten pitoon.

Ilmoitetaan, millä perusteella toiminta ilmoitetaan eli onko kyseessä

* **uusi eläinsuoja** ja toiminnan suunniteltu aloitusajankohta
* olemassa olevan ympäristöluvan saaneen eläinsuojan toiminnan **olennainen muutos**, muutoksen kohde ja suunniteltu muutosajankohta (YSL 115 a §:n mukaisesti)
* olemassa olevan ympäristöluvan saaneen toiminnan **ympäristöluvan** **muuttaminen** ja muutoksen kohde (YSL 115 a §:n mukaisesti)
* ilmoituspäätöksen saaneen eläinsuojan **toiminnan tai tietojen muuttaminen** (YSL 170 §:n mukaisesti)
* sellaisen eläinsuojan ilmoittaminen, jolla **ei ole ollut YSL:n mukaista ympäristölupaa tai ilmoituspäätöstä**. Tällainen tilanne voi olla mm. silloin, kun toiminta on laajentumassa YSL:n liitteen 4 mukaisten kynnysarvojen yli.

Eläinsuojassa toiminnan muuttaminen on usein toiminnan laajentamista, jolloin eläinten lisääminen tai tuotantosuunnan vaihtaminen johtaa ilmoituksen tekemiseen. Viranomaisen on tapauskohtaisesti harkittava, lisääkö tai muuttaako tuotantorakennusten laajentaminen päästöjä, ellei eläinmäärää lisätä. Nykyisessä luvassa tai ilmoituspäätöksessä sallitun eläinmäärän pysyvä ylittyminen on aina toiminnan olennainen muutos. Lannan käsittelyssä ja lannan määrän kasvussa tapahtuvat muutokset ovat usein toiminnan olennaisia muutoksia. Eläinsuojan luvassa tai ilmoituspäätöksessä voidaan sallia eläinten ikäjakaumamuutokset sillä perusteella, että lannan määrä ei lisäänny, eikä tuotantosuunta muutu. Muutoksen olennaisuuden arviointi toiminnanharjoittajan antamien tietojen pohjalta ja lupa- tai ilmoitusmenettelyyn velvoittaminen on valvontaviranomaisen tehtävä.

Merkitään mahdollisen investointitukihakemuksen jättöajankohta.

Toiminnan yleiskuvauksessa ja yleisölle tarkoitetussa tiivistelmässä esitetään sanallisesti olennaiset ilmoituksen annetut tiedot tulevasta toiminnasta, joihin tulee sisällyttää kuvaus olemassa olevan toiminnan muutoksista, ainakin seuraavat:

* tuotantosuunta
* nykyisten eläinsuojarakennusten tuleva käyttö
* eläinmäärät ja eläinten sijoittelu eri tuotantorakennuksiin
* lannan ja jätevesien käsittely
* eri kiinteistöillä sijaitsevista toiminnoista (esim. etälantala) esitetään myös välimatkat tilakeskukseen ja kuvataan, miten eri kiinteistöllä sijaitsevat toiminnat liittyvät toimintakokonaisuuteen.

**2. Toiminnanharjoittajan yhteystiedot**

Lomakkeeseen täytetään ilmoituksen tekijän nimi tai toiminimi, kotipaikka ja Y-tunnus, yhteystiedot (postiosoite, puhelinnumero sekä sähköpostiosoite). Lisäksi ilmoitetaan yhteyshenkilön nimi ja yhteystiedot sekä laskutusosoite (postiosoite tai verkkolaskuosoite). Jos yhteystiedot muuttuvat hakemuksen käsittelyn aikana, uudet tiedot tulee toimittaa viranomaiselle.

Jos kyseessä on yksityishenkilö, voidaan hakijan toiminimen tilalla ilmoittaa myös toiminnasta vastaava ammatin- tai toiminnanharjoittaja. Jos kyseessä on ulkomaalainen yritys, ilmoitetaan yhteystiedot Suomessa. Y-tunnuksen yritykselle myöntää verottaja. Jos hakijalla ei ole Y-tunnusta, ilmoitetaan henkilötunnus.

Ilmoitetaan yhteyshenkilön yhteystiedot, mikäli ilmoituksen tekijä on eri henkilö.

**3. Eläinsuojan yhteystiedot, sijainti ja tiedot kaavoituksesta**

Esitetään eläinsuojan/tilan nimi ja käyntiosoite. Maanmittauslaitoksen kiinteistörekisterin kiinteistötunnus pyydetään ilmoittamaan neliosaisessa muodossa (xxx-xxx-xxx-xxx). Ilmoitetaan kiinteistön omistukseen ja hallintaan liittyvät tiedot. Ilmoitetaan kiinteistöllä sijaitsevat eläinsuojan toimintaan liittyvät toiminnot. Etälantaloiden kiinteistötunnukset ilmoitetaan liitelomakkeella Eläinsuojatalukot.xls ).

Ilmoitetaan Ruokaviraston määrittelemät tilatunnukset niistä maatiloista, joilla eläinsuojarakennukset sijaitsevat.

Esitetään kiinteistöllä sijaitsevien muiden toimintojen (mm. munapakkaamot, hautomot) tiedot kaikkien niiden kiinteistöjen osalta, joilla hakemuksen mukaisia toimintoja sijaitsee (kunta, kiinteistön nimi ja kiinteistötunnus sekä tarvittaessa määräala) sekä kiinteistöjen omistajista ja haltijoista yhteystietoineen.

Eläinsuojan sijaintipaikan pohjois- ja itäkoordinaatit ilmoitetaan **ETRS-TM35FIN-tasokoordinaatis­tossa**. Koordinaatit saa selville esimerkiksi Maanmittauslaitoksen [Karttapaikasta](https://asiointi.maanmittauslaitos.fi/karttapaikka/)(valitse "Lisää oma merkintä kartalle").

Jos eläinsuoja sijaitsee kaavoitetulla alueella, ilmoitetaan

* asemakaavassa oleva merkintä eläinsuojan tontilla tai
* alueella on voimassa oleva yleiskaava tai osayleiskaava tai
* mahdollinen poikkeamispäätös.

Muussa tapauksessa ilmoitetaan, että

* voimassa olevaa (oikeusvaikutteista) kaavaa ei ole tai
* eläinsuojaa koskeva kaavamuutos on vireillä.

Kaavoitustilanne pyydetään ilmoittamaan sekä eläinsuojan sijaintikiinteistöllä että lähiympäristössä. Ajantasaiset kaavoitustiedot löytyvät parhaiten eläinsuojan sijaintikunnasta.

**4. Tiedot eläinsuojan nykyisestä ympäristöluvasta sekä muista ympäristönsuojelua koskevista luvista, sopimuksista, päätöksistä ja ilmoituksista**

Taulukossa annetaan tiedot (myöntämis-/sopimuspäivämäärä ja viranomainen/taho) eläinsuojan toiminnan ympäristöasioihin liittyvistä voimassaolevista luvista, sopimuksista, päätöksistä ja ilmoituksista. Myös lainvoimaisuus ilmoitetaan. Lainvoimaisella päätöksellä tarkoitetaan päätöstä, josta muutoksenhaku ei ole enää mahdollinen. Jos asia on vireillä, laitetaan rasti asianomaiseen kohtaan.

Esitetään tiedot voimassa olevista päätöksistä myöntöpäivineen. Sopimus yleiseen tai toisen viemäriin liittymisestä tarkoittaa kaikkia eläinsuojassa muodostuvia jätevesiä (ei esim. asuinrakennuksen WC-vesiä).

Hakemukseen liitetään viimeisin ympäristölupa-, sijoituslupa- tai sijoituspaikkalupapäätös, ilmoituspäätös tai mahdollinen ympäristönsuojelulainsäädännön voimaanpanosta annetun lain mukainen luvan hakemista koskeva ratkaisu. Mikäli ilmoituksen käsittelee sama viranomainen, liitettä ei tarvita.

**5. Tiedot eläinsuojan enimmäiseläinpaikoista, jaloittelualueiden, säänsuojien sekä ruokinta- ja juottopaikkojen rakenteista**

Ilmoitetaan eläinsuojan enimmäiseläinpaikkojen nykytilanne ja laajennuksen tai kokonaan uuden eläinsuojan toteutuksen jälkeen tuleva tilanne. Ilmoitetaan kaikki eläinsuojan eläimet liitteellä Eläinsuojataulukot.xls.

**Nykytilanne** = nykyiset eläinpaikat yhteensä hakemuksen mukaisessa toimintakokonaisuudessa. Mahdollisissa hakijan hallinnassa olevissa muissa kuin käsiteltävään toimintakokonaisuuteen kuuluvissa eläinsuojissa olevia eläinpaikkoja ei ilmoiteta tässä. Kohdassa nykytilanne ilmoitetaan eläinpaikkojen maksimimäärä, mitä nykyinen ympäristölupa tai ilmoituspäätös sallii (nykyisen ympäristöluvan tai ilmoituspäätöksen sallima eläinpaikkamäärä). Ilmoita lisätietokohdassa, jos tilalla on eri määrä eläinpaikkoja, kun olemassa olevassa ympäristöluvassa tai ilmoituspäätöksessä on sallittu. Jos hakijalla ei ole ympäristölupaa tai ilmoituspäätöstä, nykytilanne kohdassa ilmoitetaan olemassa oleva eläinpaikkamäärä.

**Tuleva tilanne** = eläinpaikkojen enimmäismäärä (nykytilanne + laajennus) toimintakokonaisuudessa, jolle lupaa haetaan

**Jaloittelualueet, säänsuojat sekä ruokinta- ja juottopaikat** (ilmoituslomakkeella)

Annetaan tiedot jaloittelualueella ja säänsuojassa olevien eläinpaikkojen määrästä. Lisäksi kerrotaan jaloittelualueen ja säänsuojan käyttövuorokaudet, kokonaispinta-ala (suppea/laaja), mikä osuus pinta-alasta on katettua (m2, %), tiivispohjaisen alueen pinta-ala ja materiaali, tiedot lannan poistosta ja selostus lannan varastoinnista ja jätevesien käsittelystä. Ilmoitetaan tiedot ruokinta-ja juottopaikkojen sijainnista ja rakenteista.

Suppea jaloittelualue on pinta-alaltaan alle 20 m2 täysikasvuista nautaeläintä kohden (lehmä tai muu yli 22 kk ikäinen nauta). Laaja jaloittelualue on pinta-alaltaan yli 20 m2 täysikasvuista nautaeläintä kohden.

Säänsuojalla tarkoitetaan ulkotarhassa sijaitsevaa säänsuojaa. Asema- ja pohjapiirustuksiin merkitään jaloittelualueiden, sääsuojien sekä ruokinta- ja juottopaikkojen valuma- ja suotovesien keräily ja käsittely.

Jaloittelualueilla, ulkotarhoissa ja laitumilla sijaitsevien ruokintapaikkojen osalta noudatetaan nitraattiasetuksen määräyksiä ja Kotieläintalouden ympäristönsuojeluohjeen antamia toimintamalleja.

Jaloittelualueella tarkoitetaan aidattua aluetta, johon eläimet pääsevät päivittäin tai viikoittain eläinsuojasta. Jaloittelualueella ei kasva kasvillisuutta, vaan se on sellaista pintamateriaalia tai perustettu siten, että valumavedet olisi mahdollista kerätä talteen erilliseen säiliöön tai puhdistamoon. Jaloittelualueella voi olla ruokintakatos ja se voi olla myös katettu kokonaan tai osittain. Jaloittelualueilla ei tarkoiteta hevosten jaloitteluun tarkoitettuja ulkotarhoja.

Ulkotarhalla tarkoitetaan aidattua, jaloittelualuetta laajempaa aluetta, jossa eläimiä kasvatetaan yleensä ympärivuotisesti. Ulkotarhassa voi sijaita säänsuoja sekä ruokinta- ja juottopaikat. Ulkotarha voi sisältää myös jaloittelualueen.

**6. Tiedot eläinsuojan vaikutusalueella sijaitsevasta asutuksesta ja muista luvan- tai ilmoituksenvaraisista eläinsuojista**

Eläinsuojalla tarkoitetaannavettaa, sikalaa, tallia, kanalaa ja muuta vastaavaa eläinten pitoon tarkoitettua rakennusta sekä eläimen pitoon liittyvää rakennusta tai rakennelmaa, joka on tarkoitettu eläimelle säänsuojaksi.

Eläinsuojan vaikutusalueella tarkoitetaan vähintään 600 metrin vyöhykettä eläinsuojasta tai säänsuojasta, lannan varastointitilasta tai eläinten jaloittelualueesta ympäröiviin kohteisiin. Etäisyydet mitataan rakennusten tai muun häiriintyvän kohteen lähimmästä ulkoreunasta. Laajennettaessa olemassa olevaa eläinsuojaa etäisyys mitataan laajennusosasta.

Eläinsuojan vaikutusalueella sijaitsevien kiinteistöjen nimet ja kiinteistötunnukset sekä haltijoiden nimet yhteystietoineen esitetään numeroituna luettelona. Hakemukseen liitetään myös kartta, jossa em. kiinteistöt näkyvät vastaavasti numeroituina. Huom. Naapureita ovat myös ne kiinteistöjen omistajat, joilla ei ole asuinrakennusta tai loma-asuntoa kiinteistöllä. Lisäksi ilmoitetaan eläinsuojan vaikutusalueella sijaitsevat muut luvan- tai ilmoituksenvaraiset eläinsuojat

**7. Eläinsuojan vähimmäisetäisyysvaatimukset hajun perusteella häiriintyviin kohteisiin**

Ilmoitetaan ilmoituksenvaraisia eläinsuojia koskevan asetuksen (138/2019) liitteen 1 mukainen etäisyysvaatimus hajun perusteella häiriintyviin kohteisiin. Taulukosta valitut hajupäästövähennystekniikat lyhentävät eläinsuojan vähimmäisetäisyyttä lähimpään häiriintyvään kohteeseen. Toiminnanharjoittaja sitoutuu käyttämään valittuja päästövähennystekniikoita, joiden tulee olla rakennettuina ja toimintavalmiina ennen toiminnan aloittamista. Vähimmäisetäisyyksien täyttyminen on pääsääntöisesti edellytyksenä toiminnan aloittamiselle. Laajennusosan vähimmäisetäisyys häiriintyvään kohteeseen lasketaan koko tulevan eläinmäärän mukaan (nykytilanne + laajennus). Eläinsuojan vanha osa voi olla taulukkoarvoja lähempänä häiriintyvää kohdetta. Laajennus on toteutettava lähimmästä häiriintyvästä kohteesta poispäin.

Kelluvalla katteella tarkoitetaan liete- ja virtsasäiliön tai muun vastaavan säiliön nesteen pinnalle jatkuvasti vähintään 10 cm kerroksena olevaa tasaisesti levitettyä katetta, kuten turvetta, kevytsoraa, polystyreenirakeita tai -soraa tai muuta vastaavaa irtomateriaalia tai kelluvaa levymäistä katetta. Kelluvaksi katteeksi katsotaan myös naudan lietelanta silloin, kun se on kuorrettunut.

Vähimmäisetäisyyksien täyttyminen ilmoitetaan kaikista hajun perusteella alttiista kohteista. Hajun perusteella häiriölle alttiita kohteita ovat esim. asuin- ja vapaa-ajan kiinteistöt, koulut, päiväkodit, sairaalat, kirkot, leikkikentät, urheilukentät, virkistysalueet ja yleiset uimarannat.

**Vähimmäisetäisyydestä poikkeaminen**

Vähimmäisetäisyydestä poikkeamista haetaan erillisellä liitelomakkeella. Vähimmäisetäisyydestä poikkeamista on mahdollista hakea laajennettaessa jo toiminnassa olevaa eläinsuojaa ja lannan varastoititilaa. Ilmoituksen käsittelevä viranomainen harkitsee tapauskohtaisesti, onko mahdollista sijoittaa eläinsuojan laajennusosa ja lannan varastointitila vähimmäisetäisyyttä lähemmäs häiriintyvää kohdetta.

Edellytyksenä on, että häiriintyvälle kohteelle ei saa aiheutua huomattavaa hajuhaittaa ja että eläinsuojan laajennusosaa ei ole mahdollista sijoittaa kiinteistöllä muulle soveltuvalle vähimmäisetäisyyden täyttävälle paikalle. Häiriintyvälle kohteelle aiheutuvan hajuhaitan arvioinnissa voidaan huomioida paikalliset olosuhteet sekä hajuhaittoja ehkäisevät toimenpiteet ja tekniikat.

Vastaavasti kuin ympäristölupamenettelyssä, toiminnassa olevan eläinsuojan laajentamiseen sen nykyisellä sijaintipaikalla ei välttämättä aina ole edellytyksiä tai eläinmäärän lisäys on mahdollista vain tietyissä rajoissa.

Eläinsuojan sijoittamiseen poikkeustilanteessa sovelletaan ympäristönsuojelulain 11 §:ää (*Sijoituspaikan valinta),* jossa säädetään tekijöistä, jotka otettava huomioon toiminnan sijoituspaikan soveltuvuutta arvioitaessa.

Vähimmäisetäisyydet täyttävä sijaintipaikka voi olla eläinsuojan toimintaedellytysten kannalta soveltumaton esimerkiksi sillä perusteella, että se kohtuuttomasti hankaloittaisi eläinsuojan tavanomaista toimintaa ja aiheuttaisi toiminnanharjoittajalle kohtuuttomia vaatimuksia ja kustannuksia. Vaihtoehtoinen sijaintipaikka voi myös olla eläinsuojan rakentamiseen soveltumaton, jos se ei täytä maankäyttö- ja rakennuslain (132/1999) 116 §:ssä säädettyjä rakennuspaikkaa koskevia vaatimuksia.

Hajuhaittaan vaikuttavina paikallisina olosuhteina voitaisiin huomioida muun muassa vallitsevat tuulensuunnat, ilman lämpötila, kerrostuneisuus ja kosteus sekä ympäröivän maaston korkeuserot ja kasvillisuus.

**8. Vesien- ja luonnonsuojelun kannalta häiriölle alttiit kohteet**

Vesiensuojelun kannalta häiriölle alttiiden kohteiden osalta ilmoitetaan sijainti tärkeällä tai muulla vedenhankintakäyttöön soveltuvalla pohjavesialueella ja vähimmäisetäisyyksien täyttyminen talousvesikaivoihin ja – lähteisiin, vesistöihin ja valtaojiin. Lisäksi ilmoitetaan läheisyydessä sijaitsevat luonnonsuojelualueet tai muut häiriintyvät kohteet.

Vesien- ja luonnonsuojelun kannalta häiriölle alttiita kohteita ovat esim. vesistöt, valtaojat, norot vedenottamot, talousvesikaivot ja luonnonsuojelualueet. Laajennettaessa olemassa olevaa eläinsuojaa etäisyys vesistöön mitataan laajennusosasta. Eläinsuojan vanha osa voi olla 50 m lähempänä vesistöä.

Tiedot oman tilan alueella sijaitsevista pohjavesialueista, vesistöistä, valtaojista ja Natura 2000 -alueista löytyvät VIPU-palvelusta.

**9. Lannan käsittely ja varastointi**

**9.1 Lannan käsittely** (liitelomake Eläinsuojataulukot.xls)

Eri lannankäsittelymenetelmien piirissä olevien eläinpaikkojen määrät, lannan käsittely ja varastointi ilmoitetaan eläinsuojarakennuksittain liitteellä Eläinsuojataulukot.xls.

Liitteessä ilmoitetaan kaikkien käyttöön tulevien lietesäiliöiden tai -altaiden sekä pumppu- tai pudotuskaivojen kokonaistilavuudet ja muut pyydetyt tiedot eriteltyinä lietevarastokohtaisesti. Ilmoituksessa on myös kuvattava, kuinka lietelanta johdetaan lietevarastoihin. Lietekuiluja koskevat tiedot ilmoitetaan eläinsuojakohtaisesti. Mikäli lietekuilutilavuutta halutaan laskea lannan varastointitilavuuteen, hakemuksessa tulee esittää laskelma lietekuilujen hyötytilavuudesta.

Jos kysymyksessä on uusi **kalvorakenteinen lieteallas**, kuvataan:

* lietealtaan perustamistapa (esim. onko pengerrystä, vaihdetaanko maa-aineksia)
* rakennusmateriaali, rakenne ja kalvon saumaaminen,
* altaan tilavuus, syvyys ja ylimmän korkeustason pinta-ala, reunakaltevuus,
* altaan sekoituskohdat sekä täyttö- ja tyhjennyskohdat,
* salaojat, kaasunpoistoputkisto, pohjaveden tarkkailujärjestelmät,
* altaan ankkurointi, suoja-aita ja penkereen toteutustapa.

Kalvorakenteisen lietealtaan rakentamiseen liittyviä selvitystarpeet koskevat soveltuvin osin myös muiden pengertämällä tehtävien lietevarastojen rakentamista. Pengertämällä tehtävistä lietealtaista tulee liittää arvio mahdollisesta vahingonvaarasta padon murtuessa (esim. lähellä olevat pohjavesialueet, vesistöt, kaivot, asuinrakennukset) ja suunnitelma vahinkojen minimoimiseksi. Lisää tietoa ympäristölupahakemuksessa tai ilmoitusmenettelyssä vaadittavista lietealtaiden patoturvallisuutta koskevista selvityksistä löytyy ELY-keskuksen vuonna 2012 julkaisemasta patoturvallisuusoppaasta kappaleesta 3.2.

Lantalan kattamisella estetään sadevesien pääsy lantalaan, millä pienennetään tarvittavaa lantalatilavuutta ja vähennetään ilmapäästöjen, erityisesti kasvihuonekaasujen haihtumista ja hajuhaittaa. Nitraattiasetus edellyttää, että uudet lantalat katetaan kiinteällä tai kelluvalla katteella. Ilmoituspäätöksessä voidaan tapauskohtaisesti edellyttää myös vanhojen lantaloiden kattamista.

Lietesäiliön kate voi olla joko kelluva tai kiinteä. Kelluvia katteita ovat esimerkiksi turve, polystyreeni- ja leca-rouhe tai niistä tehdyt kuulat sekä kelluvat levykannet, kuten solumuovilevyt. Kiinteitä katteita ovat betoni, pelti tai muu vastaava sateen estävä materiaali, kuten kupu- tai kiristettävä kalvomateriaali. Naudan lietelannan luonnollinen kuorettuma voidaan katsoa riittäväksi katteeksi. Kuivalantala peitetään niin, että vesienpääsy lantalaan estetään tai lantalassa voi olla erillinen kiinteä kattorakennelma.

Lietelannan pudotus- ja pumppukaivot on katettava kiinteästi tai rakennettava siten, että niistä ei aiheudu hajuhaittaa ympäristöön. Lietelantasäiliöt on täytettävä nestepinnan alapuolelta.

Jos lantavarasto sijaitsee pohjavesialueella ja aina kalvoaltaiden osalta ilmoitukseen on liitettävä ulkopuolisen asiantuntijan tekemä maaperäselvitys, joka sisältää ainakin seuraavat tiedot:

* rakennuspaikan topografia ja maalaji
* pohjaveden pinnan korkeus
* arvio maaperän soveltuvuudesta lantavaraston rakentamiseen.

Kuivike- ja kestokuivikepohjien osalta ilmoitetaan, millainen kuivitusjärjestelmä eläinsuojassa on (liitelomake Eläinsuojataulukot.xls):

* **täyskuivikepohja** (koko eläintila kuivitettu): tyhjennetään koko eläintilan kuivikepohjat säännöllisesti ja melko usein
* **kestokuivikepohja** (koko eläintila kuivitettu): kuiviketta lisätään entisen kuivikkeen päälle
* **vinokuivikepohja** (makuualueen kallistus lantakäytävään päin): likaantunut kuivike ja lanta poistetaan lantakäytävältä.
* **osakuivikepohja** (makuualue ja lantakäytävä erikseen).

Lannan muu käsittely (liitelomake Eläinsuojataulukot.xls)

Selostus siitä, jos tilan lanta käsitellään ennen käyttöä:

**Ilmastus**: selvitys, ilmastetaanko jatkuvatoimisesti vai panoksittain, ilmastointilaitteistosta ja kuinka estetään ammoniakin ja muiden hajujen pääsy ilmaan (suodatin tms.).

**Separointi**: selvitys separointilaitteistosta ja sen erottelukyvystä sekä kiinteän ja nestemäisen jakeen varastoinnista, arvio ravinteiden jakautumisesta eri jakeisiin ja suunnitelma eri jakeiden hyödyntämisestä pellolla.

**Fraktiointi**: selvitys fraktioinnissa käytetyistä kemikaaleista ja niiden määristä sekä kiinteän ja nestemäisen jakeen varastoinnista, arvio ravinteiden jakautumisesta eri jakeisiin ja suunnitelma eri jakeiden hyödyntämisestä pellolla.

**Kompostointi***:* selvitys lannan kompostointipaikasta tai laitteista (esim. tunneli-, rumpukompostointi), lämpötilan seurannasta, kompostin kääntökertojen määrästä, kompostointi- ja jälkikypsytysajasta, lantavesien johtamisesta ja käsittelystä, käsiteltävästä materiaalista ja seosaineista sekä kompostin käytöstä pellolla.

**Biokaasutus**: kuvataan biokaasuprosessi (prosessikaavio) ja ilmoitetaan, onko prosessi meso- vai termofiilinen, kuvataan kaasutettavan materiaalin laatu (lanta, kasvi- tai elintarvikejäte tms., omalta tilalta/tilan ulkopuolelta) ja määrä, toiminnan sijaintipaikka ja prosessiin kuuluvat säiliöt ja niiden rakenteet, prosessissa syntyvän energian hyödyntäminen sekä menettely häiriötilanteissa.

**9.2 Laiduntaminen**

Ilmoitetaan eläinten laidunnusaika vuodessa, laidunnuskäytännöt, vesistöihin rajutuvat laitumet ja onko laidunnusaika huomioitu lantavarastojen tilavuudessa.

**10. Suunnitelma lannan hyödyntämisestä**

Ilmoitetaan ilmoituksen mukaisen eläinsuojan toiminnassa muodostuvan lannan levitykseen käytettävä peltopinta-ala eriteltynä omat, vuokratut ja sopimuspellot. Huom. Lannanlevityspellot eivät voi olla toisen eläinsuojan käytössä.

Mikäli pohjavesialueilla sijaitsevaa peltoa käytetään lannan levitykseen tai laiduntamiseen, hakemukseen on liitettävä selvitys levitettävästä lantamäärästä ja levityksen toistuvuudesta ja pohjavesialueen soveltuvuudesta lannanlevitykseen (pohjavesialueen ominaisuudet, kuten maalaji, veden virtaussuunta, vedenottamoiden/kaivojen sijainnit, maaston korkeussuhteet, pohjavesialueen suojelusuunnitelmat ja suoja-aluemääräykset).

Ilmoitetaan lannan luovutus tilan ulkopuolelle ja siihen liittyvät käytännöt.

Ilmoitetaan tilalla poltettavan lannan määrä ja polttoon käytettävän kattilan teho sekä lannan poltosta muodostuvan tuhkan käyttö. Lannan polttoa koskeva ohje löytyy osoitteesta:

<https://www.evira.fi/globalassets/tietoa-evirasta/lomakkeet-ja-ohjeet/sivutuotteet/ohjeet/lannanpoltto-ohje-14.11.2018_paivitys2_13.12.2018.pdf>

**11. Eläinsuojan jätevesien käsittely**

Taulukkoon merkitään, kuinka paljon (m3/v) maitohuoneen jätevesiä, muita pesuvesiä ja WC-vesiä muodostuu vuodessa ja mihin ne johdetaan (esim. umpisäiliöön, maasuodattimeen tai panospuhdistamoon). Lisäksi ilmoitetaan mahdollisen umpisäiliön koko (m3). WC-vesien johtaminen liete- tai virtsasäiliöön ei ole mahdollista.

Jos eläinsuojien pesuvesiä, jaloittelualueen valumavesiä tai WC-vesiä käsitellään tilalla (esim. maasuodatus, imeytyskenttä,puhdistamo, stabilointi + peltolevitys), ilmoitukseen tulee liittää jätevesien käsittelysuunnitelma.

**12. Tiedot syntyvistä jätteistä ja jätehuollosta**

Arvioidaan tuotannossa syntyvien jätteiden määrä, selvitetään niiden käsittelytapa ja/tai säilytyspaikka tilalla ja mahdollinen jatkotoimituspaikka (esim. pilaantunut rehu varastoidaan kuivalantalassa ja levitetään sitten lannoitteeksi pellolle, kuolleita eläimiä säilytetään tiiviillä alustalla ja peitettynä ennen toimittamista käsittelylaitokseen).

Vaarallisella jätteellä tarkoitetaan jätettä, jolla on palo- tai räjähdysvaarallinen, tartuntavaarallinen, muu terveydelle vaarallinen, ympäristölle vaarallinen tai muu vastaava ominaisuus (*vaaraominaisuus*).

Lisäksi annetaan tiedot itsestään kuolleiden eläinten varastoinnista ja hävityksestä tilalla. Ilmoitetaan tiedot kuolleitten eläinten varastoinnin kestosta, varastointitilan jäähdytyksestä, alustan rakenteesta ja sekä jatkotoimituspaikasta. Lisätietoja osoitteesta: <https://www.evira.fi/yhteiset/elaimista-saatavat-sivutuotteet/havittaminen-ja-kaytto/>

Lisäksi annetaan tiedot itsestään kuolleiden eläinten poltosta tilalla, esimerkiksi tiedot mahdollisesta polttolaitoksen hyväksymispäätöksestä, polttouunin mallista ja polttolämpötilasta sekä tuhkan määrästä ja käytöstä. Lisätietoa osoitteesta: <https://www.evira.fi/yhteiset/elaimista-saatavat-sivutuotteet/polttaminen/>

**13. Polttoaine- ja öljysäiliöt**

Usean säiliön tiedot esitetään liitelomakkeella Eläinsuojataulukot.xls (Tiedot polttoainesäiliöistä). Ilmoitetaan tilalla olevien polttoainesäiliöiden tilavuus, tyyppi ja varustus sekä polttoaineen käyttötarkoitus. Kuvataan polttoainesäiliöiden alustaa (maapohja/betonilaatta/ suoja-allas) ja mahdollisen suoja-altaan tilavuus. Jos tilalla on useita säiliöitä, niin em. tiedot annetaan säiliöittäin. Kopio viimeisimmästä polttoainesäiliön tarkastuspöytäkirjasta suositellaan liittämään hakemukseen.

Ylitäytönestimellä tarkoitetaan laitetta, joka sulkee öljyn tulon, kun täytettävä säiliö on täynnä. Laponestolaite estää säiliön tyhjentymisen, jos täyttöletku putoaa maahan.

Muiden öljytuotteiden säilytyspaikkaa voidaan kuvata esimerkiksi näin: ”Tilalla säilytetään kerrallaan enintään 50 litraa traktoriöljyä muovikanistereissa lukittavassa konehallissa, jossa on betonilattia, ei viemäriä”.

**14. Muiden käytettävien aineiden ja kemikaalien kulutus sekä varastointi**

Ilmoitetaan käytettävien rehunsäilöntäaineiden, lannoitteiden, kasvinsuojeluaineiden, eläinten lääkkeiden, lypsylaitteiden pesuaineiden ja desinfiointiaineiden käyttömäärät ja varastointipaikkojen ja maksimikertavarastoinnin määrä. Tiedot ilmoitetaan liitelomakkeella Eläinsuojataulukot.xls.

**15. Tiedot maatilan vedenhankinnasta ja liikennejärjestelyistä**

Ilmoitetaan, mistä tilalla käytettävä vesi otetaan (kunnan vesijohtoverkosto/oma kaivo/muualta, mistä?). Pyydetään arvioimaan keskimääräinen vedenkulutus/vrk.

Arvioidaan eläinsuojan toimintaan liittyvää liikennettä.

**16. Arvio parhaan käyttökelpoisen tekniikan soveltamisesta**

Lisätietoja parhaasta käyttökelpoisesta tekniikasta löytyy mm. ympäristöhallinnon sivuilta <https://www.ymparisto.fi/fi-FI/Kulutus_ja_tuotanto/Paras_tekniikka_BAT>. Parhaat käyttökelpoiset tekniikat voivat liittyä esimerkiksi lannanpoistotapaan eläinsuojasta ja lietteiden käsittelyyn, lannan levittämiseen peltoon sijoittamalla, ruokinnan laadun ja määrän optimointiin, tuotantorakennusten ilmanvaihtoon, rehujen valmistukseen, jätevesien ja jätteiden käsittelyyn tai energiaa säästäviin toimenpiteisiin.

**17. Arvio toimintaan liittyvistä riskeistä, onnettomuuksien estämiseksi suunnitelluista toimista sekä toimista häiriötilanteissa**

Toiminnanharjoittajan on ennakolta varauduttava toimiin onnettomuuksien ja muiden poikkeuksellisten tilanteiden estämiseksi ja niiden terveydelle ja ympäristölle haitallisten seurausten rajoittamiseksi.

Kuvataan minkälaisia riskejä toimintaan liittyy, mahdollisia onnettomuuksia (esim. polttoainesäiliön tai lantavaraston rikkoutuminen/vuotaminen, eläintautiepidemia, poikkeuksellisten tilanteiden aiheuttama lannan varastointitilavuuden täyttyminen) ja miten niihin on varauduttu, esim. tilalla olevat hälytysjärjestelmät, alkusammutuskalusto, imeytysaineet ja aggregaatti ja onko tilalle laadittu pelastustoimesta annetun valtioneuvoston asetuksen (407/2011) mukaista pelastussuunnitelmaa.

Lisäksi pyydetään esittämään tiedot toiminnan ja ympäristövaikutusten tarkkailusta (mm. eläinsuojarakennusten ja lantavarastojen tiiveys, polttoainesäiliöiden kunto, talousvesikaivojen ja pohjaveden laatu, jätevesijärjestelmän toimivuus).

**18. Arvio toiminnan päästöistä ja vaikutuksista ympäristöön**

Kuvataan toiminnasta syntyviä **päästöjä** (esim. haju, melu, pöly, ravinnepäästöt vesistöön ja maaperään), **niiden vaikutuksia ympäristöön sekä toimenpiteitä em. päästöjen vähentämiseksi** (esim. hajuhaitan vähentämiseksi lietesäiliö on katettu kiinteällä katteella ja lietekuilut ovat jäähdytettäviä, ravinnekuormitusta vesistöön vähennetään käyttämällä lannanlevityksessä multaajaa). Ilmapäästöjen arvioimiseksi pyydetään kuvaamaan ilmanvaihtojärjestelmä eläinsuojarakennuksittain.

**19. Liitteet**

Hakemukseen vaadittavat liitteet:

**Sijaintikartta** 1:10 000 tai 1:20 000, johon on merkitty nykyisten ja rakennettavien eläinsuojien, laakasiilojen, lantavarastojen ja jaloittelualueiden sijainti.

**Asemapiirros** 1:500 tai 1:1 000, johon on merkitty eläinsuojien, lantavarastojen, laakasiilojen, jaloittelualueiden ja ulkotarhojen, polttoainesäiliöiden ja jäteveden käsittelylaitteiden sijainti, mittakaava ja pohjoisnuoli. Lisäksi asemapiirroksessa pyydetään esittämään naapurikiinteistöjen rajat ja asuinrakennukset, jos ko. tiedot sopivat piirrokseen. Nykyiset eläinsuojarakennukset ja suunnitellut laajennukset/rakennukset merkitään asemapiirrokseen selvästi erottuvilla merkinnöillä. Kunkin lietesäiliön kokonaistilavuus merkitään eläinsuojan asemapiirrokseen. Haettaessa poikkeamista vähimmäisetäisyyteen, asemapiirrokseen merkitään vaihtoehtoiset eläinsuojien ja lannan varastointitilojen paikat.

**Pohjapiirrokset 1:100** **nykyisistä ja rakennettavista** **eläinsuojista, lantavarastoista ja jaloittelualueista**, jotka kuuluvat lupahakemuksen kohteena olevaan toimintakokonaisuuteen. Pohjapiirrokseen merkitään tulevassa tilanteessa ko. rakennukseen sijoittuvien eläinten maksimimäärä tuotantosuunnan ja iän mukaisissa luokissa. Rakennusten mahdolliset laajennusosat on merkittävä pohjapiirrokseen selvästi erottuvilla merkinnöillä.

Asema- ja pohjapiirustuksiin merkitään jaloittelualueiden, sääsuojien sekä ruokinta- ja juottopaikkojen valuma- ja suotovesien keräily ja käsittely.

**Leikkauspiirrokset** **1:100 tai 1:50 rakennettavista eläinsuojista**, **lantavarastoista ja jaloittelualueista.** Leikkauspiirroksiin merkitään alapohjarakenteet ja lietekuilut. Leikkauspiirrosten paikat ja suunnat merkitään pohjapiirrokseen. Lantavarastojen rakenteet ja mitat (sisähalkaisija, sisäkorkeus ja sisätilavuus) tulee ilmetä piirroksista.

Lantavarastojen, asemapiirustusten ja ilmoituslomakkeen tietojen pitää olla keskenään yhteneviä ja perustua todelliseen lantavaraston kokoon (vanha suunnitelma tarvittaessa päivitettävä tiedolla toteutuneista mitoista). Vuokratuista lantavarastoista tulee liittää **kopiot vuokrasopimuksista.** Pohjavesialueella sijaitsevien lantavarastojen ja ainakalvoaltaiden osaltatulee liittää myös selvitys maaperästä.

**Numeroitu luettelo naapureista** osoite- ja kiinteistötietoineen vähintään 600 m säteellä eläinsuojasta ja **kiinteistökartta.**

Lisäksi pyydetään liittämään **kopio viimeisimmästä ympäristöluvasta tai muusta ympäristönsuojelua koskevasta päätöksestä,** mikäli käsittelevä viranomainen on vaihtunut.

**Jätevesien käsittelysuunnitelma**,mikäli eläinsuojien pesuvesiä, jaloittelualueen valumavesiä tai WC-vesiä käsitellään tilalla. Suunnitelmassa on esitettävä puhdistamon kuvaus (mm. tyyppi ja mitoitus), luotettava arvio puhdistamon puhdistustehosta, käyttö- ja huolto-ohjeet, tieto lähtevän jäteveden purkupaikoista, esitys vesinäytteiden ottopaikoista ja mahdolliset tulokset otetuista puhdistamon toimintaa kuvaavista jätevesinäytteistä.

Liitelomake **vähimmäisetäisyydestä poikkeamiseksi**.

**20. Allekirjoitus**

Ilmoituksen tekijävoi halutessaan allekirjoittaa ilmoituksen ennen sen lähettämistä viranomaiselle. Ilmoitusta ei tarvitse allekirjoittaa, jos asiakirjassa on tiedot lähettäjästä, eikä asiakirjan alkuperäisyyttä ja eheyttä ole syytä epäillä (hallintolaki [434/2003](http://www.finlex.fi/fi/laki/ajantasa/2003/20030434) 22 § 2 momentti).